钦定古今图书集成/明伦汇编/官常典/第536卷 > 丁玉
## 钦定古今图书集成/明伦汇编/官常典/第536卷 > 丁玉

按《明外史》本传：“玉初名国珍，河中人。仕小明王为御
史，才辨有时誉。吕珍破安丰，玉来归。随征彭蠡，为九
江知府。大兵还建康，彭泽山民叛，玉聚乡兵讨平之。
太祖嘉其武略，令兼指挥，更名玉。同傅友德克衡州，
改衡州卫指挥同知，镇其地。复调守永州。玉有文武
才，抚辑新附，威望甚著。洪武元年，进都指挥使，寻兼”
行省参政，镇守广西。九年召为右御史大夫。十年，四
川威、茂土酋董贴里叛。以玉为平羌将军讨之。至威
州，贴里降。承制设威州千户所。十二年平松州，玉遣
指挥高显等城之，请立军卫。帝谓松州山多田少，耕
种不能赡军，困有用民，守无用地，非策。玉言：“松州为
西羌诸蛮要地，军卫不可罢。”遂设官筑戍，如玉议。会
四川妖人彭普贵为乱，焚掠十四州县。指挥普亮等
讨不克。命玉移军征之，歼其众。帝手敕褒美。班师，拜
大都督府左都督，转左御史大夫。十三年坐胡惟庸
姻诛。

===王溥===按《明外史》本传：“溥，安仁人。仕陈友谅，为平章，守建昌。
太祖命将攻之，不克。朱亮祖复击溥于饶之安仁港，
不利而还。友谅将李明道等寇信州，胡大海往援，擒
明道及溥弟汉二，归于行省李文忠。文忠命二人招
溥。是岁，太祖征汉，拔江州，友谅败走武昌，溥遂遣使
降，命仍守建昌。明年，太祖次龙兴，率其众来见，数慰”
劳。从归建康，赐第聚宝门外，号其街曰“宰相街”，以宠
异之。寻遣溥取抚州及江西未附诸郡县。复从克武
昌，进中书右丞。洪武元年，以溥兼詹事府副詹事，从
大将军北伐，屡有战功。赐文币七表里。寻擢河南行
省平章，不署事。岁禄视李伯昇、潘元明云。初，溥未仕
时，奉其母叶避兵贵溪。遇乱，与母相失凡十八年。溥
尝梦母若告以所在者，筮之繇，曰：“非岩非穴，厥得朽
骨。”及是，从容言于帝，请归省坟墓，许之，且命礼官具
祭物。溥归，率士卒之贵溪桃源山，求不得，昼夜号泣
者三日。居人吴海言夫人为贼逼，投井中死矣。溥求
得井，有鼠自井出，投溥怀中，旋复入井。遂汲井索之，
母尸果在，哀呼不自胜，乃具棺殓，即其地葬之。溥卒，
子孙世袭指挥同知。